anhydrider
Store norske leksikon,Realfag,Kjemi,Uorganisk kjemi
Anhydrider er en gruppe kjemiske forbindelser som er litt ulikt definert i uorganisk og organisk kjemi.
Uorganisk kjemi I uorganisk kjemi er anhydrider oksider som i en kjemisk reaksjon med vann danner syrer eller baser. De oksidene som danner syrer, kalles syreanhydrider, og de som danner baser, kalles baseanhydrider. Metallenes oksider er gjerne baseanhydrider, og ikke-metallenes oksider er syreanhydrider. Svoveltrioksid, SO3, er svovelsyrens anhydrid:SO3(g) + H2O(l) −› H2SO4(l)Fosforpentoksid, P4O10, er fosforsyrens anhydrid:P4O10(s) + 6H2O(aq) −› 4H3PO4(l)Kalsiumoksid, CaO (brent kalk), er et typisk baseanhydrid. Med vann gir det basen kalsiumhydroksid:CaO(s) + H2O(l) −› Ca(OH)2(s)Dersom et metall har flere oksidasjonstrinn, kan oksidene av de laveste oksidasjonstrinnene være baseanhydrider, mens de høyeste kan være syreanhydrider. For eksempel er mangan(II)oksid, MnO, et baseanhydrid:MnO(s) + H2O(aq) −› Mn(OH)2(s)Mangan(VII)oksid, Mn2O7, er et syreanhydrid:Mn2O7(s)+ H2O(l)−› 2HMnO4(s) Organisk kjemi I organisk kjemi er syreanhydrider forbindelser som dannes når to molekyler av en monokarboksylsyre reagerer med hverandre og avgir ett molekyl vann. Et syreanhydrid kan også dannes av en flerbasisk syre ved intramolekylær avspaltning av vann. Eksempler på disse to typene anhydridene er henholdsvis eddiksyreanhydrid, (CH3CO)2O, avledet av eddiksyre, som vist i figur 1, og ftalsyreanhydrid, avledet av ftalsyre, som vist i figur 2.Strengt tatt er ketenene, med den generelle strukturformelen (CnH2n+1)2C=C=O, de egentlige syreanhydridene til monokarboksylsyrene. Keten selv, CH2=C=O, som er den enkleste av ketenene, kan avledes av eddiksyre ved intramolekylær vannavspaltning. Keten reagerer med vann og gir eddiksyre:CH2=C=O + H2O −› CH3COOHOgså en eter kan betraktes som et organisk anhydrid, fordi den kan tenkes dannet ved at to molekyler alkohol har avspaltet ett molekyl vann. Slik kan for eksempel den mest alminnelige eteren, dietyleter, (C2H5)2O, oppfattes som anhydridet av etanol (vanlig alkohol).Omvendt kan mange etere under egnede forhold ta opp vann under dannelse av den tilsvarende alkoholen. Les mer i Store norske leksikon kjemi